ພູມິສາດດ້ານການເມືອງ ຍັງສືບຕໍ່ມີ ອິດທິພົນ ຕໍ່ການຈັດອັນດັບ ການຄ້າມະນຸດ
ຄາດກັນວ່າ ໄທ ແລະ ມຽນມາ ຈະສັບປ່ຽນອັນດັບກັນ ກ່ຽວກັບ ການມີຊື່ ໃນບັນຊີດຳ ເລື່ອງການຄ້າມະນຸດ.
ໃນຂະນະທີ່ ລັດຖະບານສະຫະລັດ ກະກຽມທີ່ຈະເປີດເຜີຍ ການປະເມີນຜົນ ປະຈຳປີ ໃນວັນພະຫັດມື້ນີ້ ກ່ຽວກັບຄວາມພະຍາຍາມ ຂອງລັດຖະບານ ປະເທດຕ່າງໆ ໃນການຕໍ່ສູ້ ຕ້ານການຄ້າມະນຸດນັ້ນ ກຸ່ມພວກນັກເຄື່ອນໄຫວ ຕ່າງກໍໄດ້ສະແດງຄວາມເປັນຫ່ວງວ່າ ພູມິສາດດ້ານການເມືອງ ຍັງສືບຕໍ່ມີ ອິດທິພົນ ຕໍ່ການຈັດອັນດັບນີ້ຢູ່ ຄວາມສົນໃຈສ່ວນໃຫຍ່ ແມ່ນໄດ້ເພັ່ງເລັງໃສ່ການຍົກລະດັບ ຂອງປະເທດໄທ ຈາກກຸ່ມໃນອັນດັບທີ 3 ຂຶ້ນມາເປັນອັນດັບທີ 2 ໃນບັນຊີການຕິດຕາມສິ້ງຊອມ ຂອງລາຍງານການຄ້າມະນຸດ ຫຼື TIP ນັ້ນ ປະເທດໄທ ໄດ້ເປັນຈຸດສູນກາງຂອງຂົງເຂດ ຊຶ່ງແຕ່ໃດໆມາ ແມ່ນເຕັມໄປດ້ວຍອົງການໆຄ້າມະນຸດທີ່ໄດ້ຮັບການຊ່ອຍເຫຼືອຈາກບັນດາເຈົ້າໜ້າທີ່ ທີ່ທຸຈະລິດ ແລະ ສົມຮູ້ຮ່ວມຄິດ ທ່ານ Kristen Abrams ຜູ້ອຳນວຍການ ຂອງກຸ່ມພັນທະມິດເພື່ອຍຸຕິການເປັນຂ້າທາດ ແລະການຄ້າມະນຸດ ຫຼື ATEST ໄດ້ກ່າວວ່າ ບົດລາຍງານ TIP ໄດ້ຈັດອັນດັບປະເທດຕ່າງໆ ອອກເປັນ 3 ກຸ່ມດ້ວຍກັນ ກຸ່ມທີ 1 ປະກອບດ້ວຍ ພວກປະເທດ ທີ່ລັດຖະບານປະຕິບັດໃນຂັ້ນຕ່ຳ ຕາມມາດຕະຖານ ຢ່າງຄົບຖ້ວນ ກຸ່ມທີ 2 ຄືພວກປະເທດ ທີ່ບໍ່ປະຕິບັດ ຕາມມາດຕະຖານ ຂັ້ນຕ່ຳສຸດ ຢ່າງຄົບຖ້ວນ ແຕ່ກຳລັງພະຍາຍາມຢ່າງສຳຄັນທີ່ຈະປະຕິບັດຕາມນັ້ນ ສ່ວນອັນດັບທີ່ຕ່ຳທີ່ສຸດ ແມ່ນກຸ່ມທີ 3 ຊຶ່ງປະກອບດ້ວຍ ພວກປະເທດ ທີ່ ລັດຖະບານບໍ່ປະຕິບັດ ຕາມມາດຕາຖານຂັ້ນຕ່ຳສຸດ ຢ່າງຄົບຖ້ວນ ແລະ ບໍ່ມີພະຍາຍາມໃດໆທີ່ຈະປະຕິບັດຕາມມາດຕະຖານດັ່ງກ່າວເລີຍ ການ ຕົກຢູ່ໃນກຸ່ມທີ 3 ນີ້ບໍ່ພຽງແຕ່ເປັນເຄື່ອງໝາຍຂອງຄວາມລະອາຍເທົ່ານັ້ນ ແຕ່ຍັງສາມາດໄດ້ຮັບການລົງໂທດ ດ້ວຍການຈຳກັດ ການເຂົ້າເຖິງການ ຊ່ວຍເຫຼືອ ຈາກສະຫະລັດ ແລະປະເທດອື່ນໆ ມາເລເຊຍ ເປັນປະເທດຈຸດໝາຍປາຍທາງ ຂອງພວກທີ່ຖືກລັກລອບຄ້າ ຈຳນວນຫຼວງຫຼາຍ ພ້ອມກັນກັບພວກຊາວ Rohingya ທີ່ຫລົບໜີ ຈາກ ມຽນມາໄດ້ຖືກຍົກລະດັບຈາກກຸ່ມທີ 3 ຂຶ້ນມາຢູ່ໃນກຸ່ມທີ 2 ຂອງບັນຊີລາຍ ຊື່ປະເທດ ທີ່ຖືກຕິດຕາມສິ້ງຊອມໃນບົດລາຍງານ TIP ສຳ ລັບປີ 2015